**נייר עמדה**

**שלטי חוצות בכבישים מהירים**

**מבוא**

חוק הדרכים (שילוט) קובע כי אין להתקין שלטי פרסום בדרכים בין עירוניות. הסיבה לכך היא ההנחה כי הסחת הדעת שהשילוט עלול לגרום, מגדילה את הסיכויים לתאונות דרכים.

למרות זאת, הוחרגו בחוק (סעיף 6ב) נתיבי איילון, ובהם מותר להתקין שלטי חוצות עם פרסומות. זאת למרות שמחקרים רבים מצביעים על הסכנות שבשלטים אלו, ועצם קיומו של חוק הדרכים (שילוט) הוא ביטוי להכרה של החוק בסכנה זו. עם זאת, חלק מהמחקרים טוענים, שכאשר מדובר בשלטי חוצות גדולים, הסחת הדעת הנגרמת מחמתם שולית[[1]](#endnote-1).

נייר עמדה זה בא להציג את המבט היהודי בסוגיה.

**מבט יהודי**

1. **החובה המוטלת על כל אדם להיזהר שלא להזיק**: כלל נקוט בידינו: "אדם מועד לעולם" (משנה בבא קמא כו.). כלל זה מטיל את האחריות לנהיגה זהירה בכביש, בראש ובראשונה על הנהגים. נהג אינו רשאי להתעלם מסכנות סבירות בדרך, בגלל הסחות הדעת שמסביב[[2]](#endnote-2).
2. **האיסור לגרום הסחות הדעת לאחרים העלולות לגרום נזקים:** למרות האחריות הישירה המוטלת על הנהגים, לאחרים אסור ליצור מצב שבו ההולכים בדרך יוזקו או יזיקו[[3]](#endnote-3).

**החובה למנוע סכנה לאחרים**: כאשר מדובר במצב שבו הסחת הדעת עלולה לגרום סכנה, ולא רק נזק בעלמא, ישנה חובה מיוחדת למנוע אותה. כלשונו של הרמב"ם (הלכות רוצח פרק יא הלכה ד): "אחד הגג ואחד כל דבר שיש בו סכנה וראוי שיכשל בו אדם וימות כגון שהיתה לו באר או בור בחצירו... וכן כל מכשול שיש בו סכנת נפשות מצות עשה להסירו ולהשמר ממנו ולהזהר בדבר יפה יפה שנאמר "השמר לך ושמור נפשך", ואם לא הסיר, והניח המכשולות המביאין לידי סכנה, ביטל מצות עשה ועבר על לא תשים דמים".

1. מניעת ספק סכנה – האיסור לגרום לסכנה חמור במיוחד, ויש להימנע אפילו ממצב של ספק סכנה. כך נקבע בתלמוד (חולין י.): "חמירא סכנתא מאיסורא". על כן, אפילו אם המחקרים אינם מראים באופן חד משמעי שישנה בעיה של הסחת הדעת על ידי שלטים מסוגים שונים, גם מכלל ספק סכנה לא יצאנו, ועל כן יש להימנע מהשימוש בהם, כאשר הדבר אינו נחוץ לצורך הכוונה בדרך וכדומה.

**לסיכום: רבני צהר תומכים באיסור גורף על שימוש בשלטי חוצות לפרסום בדרכים בין עירוניות.**

1. סיכום מספר מחקרים בעניין, ראו בנייר עמדה של הרשות הלאומית לבטיחות בדרכים: http://www.rsa.gov.il/machkarimdoc/hotzot2011.pdf [↑](#endnote-ref-1)
2. כפי שנפסק להלכה (שו"ע חו"מ תיב, א - ב), שביחס לדברים שצפויים להיות בדרך אומרים 'נתקל - פושע הוא', משום שהיה לו להיזהר. [↑](#endnote-ref-2)
3. יש בכך גם משום "ולפני עוור לא תתן מכשול" (ויקרא יט, יד), אבל זהו ממש דין 'בור' האמור בתורה. ראו שו"ע חו"מ תיב, ד. [↑](#endnote-ref-3)